บาทเปิด 30.00 บาทต่อดอลลาร์ อ่อนค่า
เงินบาทเปิดตลาด 30.00 บาทต่อดอลลาร์ อ่อนค่าตามภูมิภาค หลายปัจจัยหนุนดอลล์แข็ง กรอบวันนี้ 29.95-30.05 บาทต่อดอลลาร์
3 ก.พ. 2564

นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้อยู่ที่ 30.00 บาท/ดอลลาร์ อ่อนค่าจากปิดตลาดช่วงเย็นวานนี้ที่ระดับ 29.98 บาท/ดอลลาร์ หลังดอลลาร์ปรับตัวแข็งค่าเนื่องจากได้รับปัจจัยหนุนจากบอนด์ยิลด์ที่ปรับตัวสูงขึ้น ความหวังเรื่องมาตรการด้านการคลังเพื่อกระตุ้นเศรษฐกิจของสหรัฐ และสถานการณ์การแพร่ระบาดของโควิด-19 ที่มีแนวโน้มดีขึ้น โดยยอดผู้ป่วยติดเชื้อรายใหม่และผู้เสียชีวิตลดลงต่อเนื่องเป็นสัปดาห์ที่ 3 "บาทอ่อนค่าจากเย็นวานนี้ตามภูมิภาค เนื่องจากมีหลายปัจจัยหนุนให้ดอลลาร์แข็งค่า" นักบริหารเงิน กล่าว
นักบริหารเงินประเมินกรอบการเคลื่อนไหวของเงินบาทในวันนี้ไว้ที่ 29.95-30.05 บาท/ดอลลาร์ โดยปัจจัยในประเทศจะมีการประชุม กนง.ซึ่งตลาดคาดการณ์ว่าจะมีมติคงอัตราดอกเบี้ยนโยบายไว้ตามเดิมที่ 0.5%